Иж

Ижкар (озьы ик Иж, Завод, ) — Удмурт шаерлэн шоркарез. Интыяськемын республикалэн шораз — Ватка но Кам шуръёс вискын, Оӵ шур дурын.
Историез.
Ижкар кылдӥз 10-тӥ апреле 1760-тӥ арын.
1760 — Пётр Шувалов графлэн кичӧлтэмезъя Оӵ (ӟуч сямен Иж) шур дурын корт поттон заводэз лэсьтыны кутскиллям; со бордын кылдӥз вуоно Иж кар — "Ижевской Завод" (соин ик али но Дэри ёросысь пересьёс сое "Завод", "Заод" шуо на).
1918, 21 феврале — Ижкарысь ужчиослэн, салдатъёслэн но кресьянъёслэн депутатъёссылэн Кенешсы Ижевской Завод посёлокез каре пӧрмытӥз. Со дырысен сое ӟуч сямен "Ижевск" шуыса официально ниманы кутскиллям (ачиз со ним кылдӥз вазьгес).
Кызетӥ-куамынэтӥ аръёсы Ижкарез удмурт гожъясьёс пӧртэм сямен нимало вал. Ваньмызлэсь ӵем уже кутыло вал "Ижкар" шуон кылэз. Калык вераськонын пумиськисьтэм со ним Удмуртилэн уйпал ёросъёсаз интыяськем нимо-дано Иднакарлэн, Дондыкарлэн но мукет вашкала улон интыослэн нимъёссылэсь адӟем карыса малпамын вал.
1984, 27 декабре КПСС-ысь вылӥ кивалтӥсьёслэн кичӧлтэмзыя карлэн нимыз воштэмын вал: алигес улонысь кошкем СССР-ысь утиськонъя министрлэсь Дмитрий Устиновлэсь нимзэ пыраклы тодэ вайытон понна, Ижкарез "Устинов" шуыса ниманы косӥллям. Министр Устиновлэн ужез война дырысен ини зэмзэ но юн герӟаськемын вал Ижысь ож заводъёслэн уженызы. Озьы ке но, ваньмыз сямен ижкаръёс карзылы калыклэсь чик юатэк выль ним сётэмлы туж пумит луиллям.
1987, 19 июне Устинов карлы вуж нимзэ берен сётӥллям. Со дырысен сое ӟуч сямен нош ик "Ижевск" шуо, удмурт сямен нош (гожтос кылын) — "Ижкар" яке "Иж".
Иж кар дума Ижкарлэсь гербзэ 1997-тӥ арын юнматӥз. Солэн авторъёсыз луизы Сергей Львович Бехтерев но Николай Быков.
Люкетъёсыз.
1934-тӥ арын Ижкарын куинь ёрос вал — Ждановской, Азинской, Пастуховской. Но 1960-тӥ арын соосты быдтӥзы. 1962-тӥ арын кылдӥзы выль вить административной ёросъёс: Индустри, Первомай, Октябрь, Ленин но Устинов.
Калыкез.
1-тӥ толшоре 2015-тӥ аре Ижын 642 024 улӥсез вал. Пӧлазы вань 30 пӧртэм выжыысь калыкъёс: ӟучъёс — 69,4%, удмуртъёс — 17,2%, бигеръёс — 9,6%, музон калыкъёс — 3,8%.
Переписьёсъя Ижкарысь улӥсьёслэн лыдзы вошъяськиз тазьы:
Экономика.
Промышленность.
Ижкар — Удмурт Республикалэн шоркарыз, Россиысь городъёс пӧлысь тужгес кужмоез. Татын нуналысь нуналэ ужало промышленностья 50-лэсь ятыр бадӟым предприятиос. Котькудӥз выре ас удысэзъя: машина поттон, пӧртэм тӥрлыкъёс-арбериос дасян, корт ӵыжатон но мукет. 
Вузкарон.
Вузкарон удыс Ижкарын ӝог азьланьтӥське. Али дыре Ижкарлэн вузкарон сетез пыртэ 2300 векчиен вузкаронэн предприятиез, 438 сиськон интыез, 4 базарез но 776 огдырлы ужась вузкарон интыез. 
Трос аръёс ӵоже карын векчи вузэн товарооборот дугдылытэк будэ. 2013-тӥ арын со ӝутъяськиз 107,4 миллиард манетозь.
Карын туж трос сиён-юон вузан супермаркетъёс но гипермаркетъёс, компьютеръёсын вузкаронниос, сиськон интыос, фирменной магазинъёс, вузкарись-шулдыръяськытӥсь комплексъёс но бизнес-центръёс ужалляло. Ижкарлэн рыноказ трос тодмо брендъёслэн вузкарон сетьёссы вань: «Ашан», «Лента», «"Metro"», «Карусель», «Магнит», «Эльдорадо», «М-Видео», «Корпорация Центр», «Уютерра», «DNS» но трос мукетъёсыз.
Со сяна, карын трос вузкарон интыос вань, кытын Удмуртиысь лэсьтӥсьёслэсь вузъёссэс басьтыны луоно.
Озьы ик общепит удыслэн пӧртэм секторъёсыз азинско. Ижкарын ресторанъёс ужало, кудъёсыз вылӥ ӟечлыко сиёнъёсты но юонъёсты пӧрало. Вань но ӝог сиськон понна туж трос кафеос, соос пӧлын дуннеысь тодмо сетьёс — Макдоналдс, «KFC», «"Subway"», «"Southern Fried Chicken"».
Дышетон.
Вылӥ дышетскон.
Ижкарын 4 кун вылӥ дышетсконниос интыяськемын:
Озьы ик вань 6 кун вузъёслэн филиалъёссы но кунэн кузёяськонтэм 5 вузъёс.
Огъя дышетскон.
Удмуртилэн шоркараз 93 нуназе огъя дышетскон школаос ужало, соос пӧлын: 53 шоръёзо школаос, 12 огъя дышетсконниос, кытын мургес дышетоно нимаз предметъёс вань, 4 гимназиос, 12 лицейёс, 1 валтӥсь школа, 10 нимаз (тупатъян) школаос, 1 огъя типъем школа-интернат. Озьы ик вань 4 ӝытазе (сменной) огъя дышетсконниос.
2013-тӥ арын Ижкарысь школаосын дышетскисьёслэн лыдзы йылӥз 62 989 адямиозь. 
Школаозь дышетскон.
Ижкарын 213 школаозь дышетсконниос интыяськемын.
Транспорт.
Иж кар — Удмуртиысь бадӟым транспортной герӟет.
Мерлыко транспорт
Карын 11 трамвай, 8 троллейбус но 38 автобус маршрутъёс вань. Валтӥсь выжтӥсьёс луо «ИжГорЭлектроТранс» МУП (трамвайёсты но троллейбусъёсты обслуживать каре) но «ИПОПАТ» ОАО (автобусъёсты обслуживать каре). Озьы ик кӧня ке мосъем предприятие вань. 30-лэсь но уно пригородной дача автобус маршрутъёс арлы быдэ тулысэн-гужемен ужало.
2010-тӥ арысен пассажиръёс транспортной картаен мынонэз тырыны быгато. 2015-тӥ арысен мерлыко транспортэн огпала мынон сылэ 20 манет.
Чугун сюрес транспорт
Ижевск станцилэн вокзалэз — Ижкарлэн валтӥсь чугун сюрес ӟезьыез. Озьы ик кык чугун сюрес станция карын ужа — Заводской но Поӟым. Соос интыяськемын промышленной ёросъёсын.
Автомобиль транспорт
Иж кар пыр Е 22 автомобиль сюрес кыстӥське. Озьы ик куинь бадӟым сюресъёс Ижкарын кутско асьсэлэсь маршрутъёссэс: Р320 — Алабгоысен Ижозь, Р321 — Ижысен Глазозь но Р322 — Ижысен Сарапулозь.
Со сяна Иж кар герӟамын автобус сюресъёстӥ таӵе каръёсын: Кузон, Уфа, Пермь, Екатеринбург, Оренбург, Челябинск, Самара, Чебоксары но трос мукетъёсыз. Шор автовокзал но лымшор автостанция карын ужало.
Лобан транспорт
Иж карын одӥг нимъем аэропорт вань. Со Дэри черкогуртлы матын интыяськемын. Ижевск аэропорт луэ Удмуртиысь одӥг гинэ аэропорт. Валтӥсь но одӥг гинэ аэродромен кивалтӥсь компания луэ «Ижавиа» авиакомпания. Самолётъёс лобалляло Ижысен Мускоозь, Санкт-Петербургозь, Пермаозь, куддыръя Кузон, Сочи, Анапа, Баку, Ереван дорозь.
Ву транспорт
Гужембыт Иж тымет вылын шур трамвайлэн маршрутэз ужа «Ижевск» пыжвозьманысен «Воложка» пыжвозьманозь. Та маршрут кивалтӥське «ИжГорЭлектроТранс» МУП-эн.
Сӥё-дано адямиос.
Ижкар городлэн дано адямиосыз:
но мукет.